MS «Fisterfjord» (1921)

MS «Fisterfjord» var i perioden 1921-1970 en lokalrutebåt tilhørende AS Jøsenfjord Rutelag, Stavanger og gikk hele sin tid i selskapets lokalruter i Ryfylke.


== Historie ==
Juni 1921: Levert fra Hans Gravdal, Opsanger i Sunnhordland som lokalrutebåt «Fisterfjord» til AS Jøsenfjord / v. Magnus Kalheim, Stavanger. «Fisterfjord» ble benyttet i selskapets lokalruter mellom Stavanger og de sørøstlige Ryfylkefjordene. Skipper var Magnus Kalheim. I 1923 gikk «Fisterfjord» i ruten Stavanger-Tau-Alsvik-Kjøllevik-Vervik-Fiskå-Sør Skår-Nessa-Årdal inntil selskapets nyinnkjøpte dampbåt «Årdalsfjord» overtok denne ruten sommeren 1924. «Fisterfjord» ble da satt inn i ruten Stavanger-Sørvåg-Fister-Sandanger-Ølesund-Hundsnes-Hjelmeland-Skiftun-(tidvis Nesvik)-Tøtlandsvik-Vadla i Jøsenfjorden. Båten ble raskt populær blant de reisende på denne strekningen. Båten ble også utleid til ekstraturer, -den gikk bla. et par turer til Newcastle fullastet med bær fra Ryfylke et par sommere på tyvetallet. Som returlast hadde båten med kull. Den ble også leid ut til ekstraturer til Haugesund, Hardanger og Bergen i ulike anledninger.
1928: Ny motor montert: 2syl 2tev Wichmann 160-200bhk.  Motoren var verdens første med hydraulisk reverserbart anlegg.
1932: Eierselskapet endret navn til AS Jøsenfjord Ruteselskap, Stavanger.
1934: Ombygd. Overbygget innebygget med «glassveranda» i full bredde på båtdekk. 98,4’ x 20,4’ x 9,4’   brt:142,13
1936: Ny motor montert: 4syl 2tev Wichmann 300bhk
Ca.1944: Opplagt ved Buøy i Stavanger mot slutten av krigen på grunn av manglende drivstoff.
1947: Eierselskapet endret navn til AS Jøsenfjord Rutelag, Stavanger.
1949: Ruten Stavanger-Hjelmeland-Vadla ble overtatt av selskapets nyombygde sjøbuss «Hjelmelandsfjord». «Fisterfjord» ble da satt inn i andre ruter. Samtidig overtok Knut Øye som skipper. Han sto ombord til han ble avløst i juni 1963 av Osvald Holmen.
1964: Om høsten ble «Fisterfjord» satt inn i ruten Stavanger-Tau-Årdal (der trafikken var synkende). Avløste tidvis også i andre ruter.


== Grunnstøting i Eidssund ==
15. september 1968: «Fisterfjord» grunnstøtte ved innløpet til Eidssund på Ombo på vei fra Stavanger til Jørstadvåg i rute. Båten sneiet borti en grunne da Eidssund skulle anløpes. Skroget fikk lekkasjer i natene mellom bordene. Pumpene klarte ikke å holde båten flytende og den sank på grunt vann ved kai i Eidssund. Besetningen på syv og de fire-fem passasjerene ombord kunne gå tørrskodd i land. De få passasjerene som skulle fulgt med videre til Jørstadvåg, ble fraktet dit med bil. «Fisterfjord» ble snart hevet, reparert og satt i fart igjen. Den gikk etterhvert mye i rute Stavanger-Foreneset-Erfjord.


== Brann på Foreneset ==
16. februar 1970: «Fisterfjord» overnattet ved Foreneset i Suldal for å gå ruten til Stavanger neste dag, da brann brøt ut i maskinrommet ca. kl.22.30 om kvelden. Besetningen på syv reddet seg i land, og man fikk tak i en skøyte til å slepe den brennende båten vekk fra husene på kaien på Foreneset. Den ble liggende å brenne hele natten og brant helt ut. Ved besiktigelse ble det utbrente skroget kondemnert på stedet og overtatt av assurandøren.
1970: Vraket overtatt av Elias Engøy, Sandnes. Motor, propell og diverse demontert og solgt. Vraket ble så midlertidig tettet og hevet.
1. mai 1970: Vraket slept til Nedstrandsfjorden av skøyten «Skarvøy» av Egersund, -og senket der.
15. september 1970: Slettet fra norsk register som kondemnert.


== Se også ==
AS Jøsenfjord Rutelag


== Kilder ==
Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
«Fjordabådane», Magnus Torgersen  1981
Trygve Eriksen jr.'s arkiv